Drie weer vas ná Pollsmoor-ontsnappingFoto’s verskaf deur die departement van korrektiewe dienste in die Wes-Kaap Drie van die ses verdagtes, wat Sondagaand uit Pollsmoor-gevangenis in Tokai in Kaapstad ontsnap het, is weer in hegtenis geneem. Simphiwe Xako, Wes-Kaapse woordvoerder van die departement van korrektiewe dienste, het aan Maroela Media bevestig drie persone is weer in hegtenis geneem. Besonderhede oor hul inhegtenisneming is nie bekend gemaak nie. Maroela Media verneem een van die persone is in Kleinvlei aangekeer en twee in Ocean View. Maroela Medie het vroeër berig die gevangenes het omstreeks 23:00 uit die B5-eenheid van die Pollsmoor Medium B-gedeelte ontsnap. Daar word vermoed dat die ses gevangenes tralies verwyder het deur stukke metaal te gebruik wat hulle verkry het deur een van die beddens te breek. Een van die ontsnaptes dien 12 jaar tronkstraf uit vir poging tot moord, terwyl die ander ontsnaptes vir minder ernstige misdade gevonnis is. Lede van die publiek word gemaan om nie die ses ontsnaptes te nader nie, maar eerder enige inligting by die naaste polisiestasie aan te meld. Xako het bygevoeg die departement het ŉ interne ondersoek na die voorval van stapel gestuur. Die gevangenes is Gershwin “Oupa” Mol van Kleinvlei, Courley “Boesman” None van Ocean View, Siphenathi Ntantiso van Bloekombos, Courtline Oliver van Matroosfontein, Mervin Witbooi van Eersterivier en Emile Witbooi van Stellenbosch.